SMART งัดกลยุทธ์ลดต้นทุนดันมาร์จิ้น ลุยเจาะตลาด CLMV ประเดิมลาว
SMART งัดกลยุทธ์ลดต้นทุนดันมาร์จิ้น ลุยเจาะตลาด CLMV ประเดิมลาว
7 ส.ค. 2558

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า สถานการณ์ภาคอุตสาหกรรมการก่อสร้างโดยรวมในปัจจุบันมีแนวโน้มชะลอตัว ตามภาวะเศรษฐกิจในประเทศ ส่งผลให้ผู้ประกอบการแต่ละรายมีการปรับตัวทางธุรกิจกันมากยิ่งขึ้น เช่นเดียวกับ SMART ที่ปัจจุบันบริษัทมีการศึกษาแนวทางการลดต้นทุน ทั้งด้านกระบวนการผลิต และด้านวัตถุดิบ เพื่อให้สามารถเพิ่มอัตรากำไรให้อยู่ในระดับที่สูงได้ในสภาวะการณ์เช่นนี้
นอกจากนี้ บริษัทยังมีการศึกษาตลาดออกไปในกลุ่มประเทศ CLMV (ประเทศพม่า ลาว เวียดนาม กัมพูชา) มากขึ้น เนื่องจากงานก่อสร้างมีการขยายตัวสูง ซึ่งขณะนี้บริษัทได้ประเดิมเข้าไปทำตลาดในประเทศลาวเป็นอันดับแรก โดยวางแผนนำสินค้าเข้าไปผ่านดีลเลอร์ในพื้นที่เพื่อทำการจำหน่ายสินค้าต่อไป ซึ่งถือเป็นการเพิ่มช่องทางของรายได้ให้มากขึ้น
สำหรับผลประกอบการไตรมาส 2/58 ที่ออกมานั้น บริษัทยอมรับว่าปรับตัวลดลงเล็กน้อย โดยรายได้รวมอยู่ที่ 83.32 ล้านบาท ลดลงจากช่วงเดียวกันของปีก่อน 18.31 ล้านบาท และมีผลขาดทุนสุทธิ 3.87 ล้านบาท ซึ่งเป็นผลจากการชะลอตัวของตลาดต่อเนื่องจากปีที่ผ่านมา อีกทั้งราคาขายในตลาดปรับตัวลดลงจากการชะลอตัวของตลาดวัสดุก่อสร้าง นอกจากนั้นยังเกิดจากปัจจัยโดยภาพรวมของประเทศที่ชะลอตัว โดยเฉพาะภาคธุรกิจอสังหาริมทรัพย์ ส่งผลให้กำลังซื้อวัสดุก่อสร้างหดตัว